Predkladacia správa

	Návrh zákona o ozbrojených silách Slovenskej republiky sa predkladá na základe Plánu legislatívnych úloh vlády Slovenskej republiky   na rok 2001.
	Súčasná právna úprava ozbrojených síl Slovenskej republiky je obsiahnutá vo viacerých všeobecne záväzných právnych predpisoch, najmä v zákone Národnej rady Slovenskej republiky č. 3/1993 Z. z. o zriadení Armády Slovenskej republiky v znení neskorších predpisov a nezodpovedá súčasným spoločenským podmienkam a ani požiadavkám na začlenenie sa Slovenskej republiky do organizácie vzájomnej kolektívnej bezpečnosti.
	Predkladaný návrh zákona upravuje nové základné zloženie ozbrojených síl, ktoré vychádza z Vojenskej stratégie Slovenskej republiky a z  koncepcie rozvoja Ozbrojených síl Slovenskej republiky - model 2010. Pri vypracovaní základného zloženia ozbrojených síl sa vychádzalo aj zo zmluvy medzi štátmi, ktoré sú stranami Severoatlantickej zmluvy vzťahujúcej sa na štatút ich ozbrojených síl (NATO, SOFA), ku ktorej Slovenská republika pristúpila.
Návrh zákona definuje riadenie ozbrojených síl Slovenskej republiky a zakotvuje sústavu orgánov ich riadenia, vytvára novú úpravu kontroly ozbrojených síl porovnateľnú s kontrolou armád členských štátov NATO a upravuje financovanie ozbrojených síl. V návrhu zákona je oddelene od riadenia upravené velenie ozbrojeným silám, uskutočňované jednotlivými orgánmi velenia v ich hierarchickom usporiadaní. Osobitný predmet úpravy predstavujú tiež ustanovenia o príprave ozbrojených síl na  plnenie úloh ustanovených výlučne zákonom a medzinárodná spolupráca ozbrojených síl. Súčasťou návrhu zákona je aj úprava mobilizácie ozbrojených síl a v nadväznosti na novú ústavnú úpravu vysielania ozbrojených síl Slovenskej republiky mimo územia Slovenskej republiky sa v návrhu zákona ustanovujú podrobnosti súvisiace s pôsobením ozbrojených síl Slovenskej republiky mimo hraníc Slovenskej republiky.
V súvislosti s plnením úloh ozbrojených síl ustanovených zákonom bolo v návrhu zákona nevyhnutné upraviť aj použitie vojenskej zbrane vojakmi, použitie vojenského zbraňového systému, ustanoviť rámcovú úpravu podmienok použitia strelnej zbrane vojakom a zamestnancom, ktorý sa podieľa na plnení úloh ozbrojených síl a upraviť režim uplatnenia aj iných donucovacích prostriedkov, ako je strelná zbraň. 
Predkladaný návrh zákona je vypracovaný v nadväznosti na legislatívny zámer návrhu zákona o ozbrojených silách, ktorý schválila vláda Slovenskej republiky  22. augusta 2001.
Predkladaný návrh zákona bol zaslaný v rámci medzirezortného pripomienkového konania 36 subjektom. Pripomienky uplatnilo  17 subjektov. Akceptovateľné pripomienky boli do znenia návrhu zákona zapracované. Vzhľadom na uznesenie vlády č. 752 z 15.8.2001 nebolo možné akceptovať jednu zásadnú pripomienku Ministerstva vnútra Slovenskej republiky z dôvodu jej rozporu s rozhodnutím vlády ukončiť existenciu Vojsk ministerstva vnútra k 31.12.2002.
Vzhľadom na to, že predkladaný návrh zákona o ozbrojených silách Slovenskej republiky by mal nadobudnúť účinnosť súčasne s návrhom ústavného zákona o bezpečnosti štátu v čase vojny, vojnového stavu, výnimočného stavu a núdzového stavu nebolo možné akceptovať jednu zásadnú pripomienku Úradu vlády Slovenskej republiky.
Vyhodnotenie pripomienkového konania je uvedené v prílohe.
Návrh zákona bol predmetom rokovania Legislatívnej rady vlády Slovenskej republiky dňa 4. decembra 2001 a 18. decembra 2001.  Legislatívna rada vlády Slovenskej republiky po zapracovaní pripomienok jej členov odporučila predložiť návrh zákona o ozbrojených silách Slovenskej republiky na rokovanie vlády Slovenskej republiky.